MS «Finnmarken»

:*Denne artikkelen omhandler skipet «Finnmarken» fra 2002. For andre skip med navnet «Finnmarken», se pekersiden [[Finnmarken]].*

**MS «Finnmarken»** (IMO: 9231951) er et norsk-registrert hybrid-drevet hurtigruteskip eid av Hurtigruten Coastal AS (Hurtigruten), og som betjener skipsruten Hamburg–Nordkapp året rundt.

Skipet var byggnummer 292 ved Kleven Verft i Ulsteinvik, og ble opprinnelig levert til det norske rederiet Ofotens og Vesteraalens Dampskibsselskab (OVDS) den 4. april 2002. MS «Finnmarken» er det tredje hurtigruteskipet med dette navnet. Forløperne var DS «Finmarken» fra 1912, og MS «Finnmarken» fra 1956 – begge fra Vesteraalens Dampskibsselskab (VDS) på Stokmarknes.

Byggeprisen for skipet var omkring 750 millioner kroner.

MS «Finnmarken» gikk i fast rotasjon i hurtigruten fra april 2002 til november 2009, bare avbrutt av verkstedopphold.

Fra 2010 til 2012 var skipet utleid som hotellskip i Australia, og deretter returnerte det til fast rotasjon frem til 2021. I 2020 ble skipet ombygd til ekspedisjons-cruiseskip og overført til Hurtigruten Expeditions (HX), og i 2021 ble det omdøpt til «Otto Sverdrup».

Etter et verkstedopphold i januar 2024 ble hun overført fra HX til Hurtigruten Norge, og i 2025 skiftet skipet navn tilbake til MS «Finnmarken».

## Historie

I 1999 begynte rederiet å konkretisere planene om et nytt skip. Etter en ny avtale med samferdselsdepartementet tegnet OVDS i april 2000 byggekontrakt med Kleven verft i Ulsteinvik, med opsjon på to søsterskip. Verftet hadde allerede bygd to av rederiets nyeste hurtigruteskip MS «Nordkapp» og MS «Nordnorge». Kjølstrekkingen fant sted 10. november 2000, og 24. januar 2001 ble de første modulene plassert på beddingen. 15. september 2001 ble skipet sjøsatt, og 9. februar 2002 la hun ut på prøvetur.

I Ulsteinvik 4. april 2002 ble OVDS' nye flaggskip døpt «Finnmarken» av samferdselsminister Torild Skogsholm.

Den 6. april 2002 la MS «Finnmarken» ut fra Bergen på et toukers cruise. Hun var innom Orknøyene, Hebridene, Man, Dublin, Southampton, Amsterdam, Hamburg, København, Oslo og Stavanger. Om kvelden 20. april gikk skipet fra Bergen på nordgående på sin første rundtur i hurtigruten, og avløste MS «Lofoten» fra 1964. Natt til 13. november 2004 var MS «Finnmarken» på sørgående fra Ålesund i storm, da brottsjøer skadet en nødutgangsluke ved Stad. Vann trengte inn i skipet, og kapteinen valgte å snu og gå tilbake til Ålesund, selv om situasjonen var under kontroll. Luken ble reparert i Ålesund, og MS «Finnmarken» gjenopptok ruten på nordgående fra Ålesund neste dag.

Den 26. oktober 2009 kunngjorde Hurtigruten ASA at de hadde inngått en utleieavtale for MS «Finnmarken». Hun skulle brukes som hotellskip i forbindelse med utbyggingen av oljefeltet Gorgon i vest-Australia. Kontrakten var på 18 måneder med opsjon på nye 18 måneder, og var verd 135 millioner AUD (omkring 697 millioner norske kroner etter valutakursen i oktober 2009). I forbindelse med kontrakten opprettet Hurtigruten ASA datterselskapet Hurtigruten Pty Ltd, som var kontraktspartner. Skipet skulle bemannes med australsk mannskap, og leieperioden startet i begynnelsen av 2010.

I 2012 kom skipet tilbake til Hurtigruten, hvor hun erstattet MS «Nordstjernen», som gikk sin siste rundtur i Hurtigruten.

## Skipet

### Utstyr ved leveransen i 2002
Ved levering var MS «Finnmarken» hurtigruteflåtens største skip med en tonnasje på 15&nbsp;690 bruttotonn, 6&nbsp;113 nettotonn, og lasteevnen var på 945 dødvekttonn. Skipet hadde tre kjøle/fryserom med totalt volum på 790 m³. Lasting og lossing foregikk med gaffeltruck gjennom en stor sideport på babord side.

Hovedmotorene var fire Wärtsila firetakts dieselmotorer sammenkoblet to og to. Fremre motorer var nisylindrede W9L32 med 5&nbsp;630 hestekrefter hver, og de bakerste var sekssylindrede W6L32 med 3&nbsp;780 hestekrefter hver. Oppgitt totalytelse var 18&nbsp;820 hestekrefter. Fremdriftssystemet var gearet slik at det kunne kjøres i fem forskjellige driftsmoduser med både diesel-elektrisk og konvensjonell mekanisk kraftoverføring. Dette gjorde at én hovedmotor kunne drive begge propellene samtidig. I tillegg hadde MS «Finnmarken» to 1&nbsp;370 hestekrefters Brunvoll FU 80 LTC 2250 sidepropeller i baugen, og en nedsenkbar 1&nbsp;650 hestekrefters Ulstein kompassthruster (azimuth-pod) akter. Elektrisk kraft ble produsert av to 2&nbsp;500 kVA akselgeneratorer, samt en Mitsubishi S6A3-MTPA dieseldrevet nødgenerator. MS «Finnmarken» hadde aktive Blohm & Voss finnestabilisatorer midtskips.

### Hospitalskip for Forsvaret
Fra 2005 ble MS «Finnmarken» sammen med MS «Midnatsol» forhåndsrekvirert av Forsvaret som hospitalskip. Forsvaret kom med spesifikasjoner under prosjekteringen og byggingen, og dekket merkostnadene. Skipet var selvforsynt med vann og elektrisitet, og avfallshåndteringen kunne skje ombord, noe som betød at hun kunne være til sjøs i lange perioder av gangen. På ti dagers varsel skulle skipet være operativt som flytende feltsykehus. Bildekket skulle gjøres om til sykehus, og 70 leger og sykepleiere ville kunne være i arbeid. Som hospitalskip skulle MS «Finnmarken» kunne romme 200 senger i tilfelle krig, krise eller katastrofe, nasjonalt eller internasjonalt.

### MS «Finnmarken»
MS «Finnmarken» har 628 køyeplasser fordelt på 285 lugarer, og er sertifisert for 1&nbsp;000 passasjerer i liten kystfart. Passasjerbekvemmelighetene holder høy standard, med 224 ordinære lugarer, 18 mini-suiter, og 14 suiter. Skipet har åtte dekk som inneholder blant annet bistroer, restaurant og to boblebad og svømmebasseng bak skorsteinen på dekk 7 og et treningssenter og badstu på dekk 8 under skorsteinen.

## Galleri

Fil:9231951 Otto Sverdrup 2002.jpg|MS «Otto Sverdrup» i Lerøyosen.
Fil:Otto Sverdrup in Tromsøysundet 2022-09-08 09.jpg|MS «Otto Sverdrup» i Tromsøysundet.
Fil:Otto Sverdrup in Tromsøysundet 2022-09-08 12.jpg|MS «Otto Sverdrup» i Tromsøysundet.
Fil:Otto Sverdrup in Tromsøysundet 2022-09-08 16.jpg|MS «Otto Sverdrup» i Tromsøysundet.
Fil:MS Otto Sverdrup in Bjørnafjorden.jpg|MS «Otto Sverdrup» i Bjørnafjorden.


## Se også
* Liste over hurtigruteskip

## Referanser


## Litteratur
* Dag Bakka jr. – *Hurtigruten, sjøveien mot nord* (side 210). Seagull Publishing 2003 – ISBN 82-91258-17-1

## Eksterne lenker
* 
* 
* Hurtigruten ASA – MS Finnmarken Besøkt 12. desember 2008
* Hurtigruten-Web.com - Bilder av MS Finnmarken
* Hurtigrutene.info – Omfattende side om hurtigrutene Besøkt 12. desember 2008
* Tyskspråklig side om hurtigrutene Besøkt 12. desember 2008
* Mike Bents hurtigrutesider – MS Finnmarken Besøkt 12. desember 2008
* Svenskspråklig side om MS Finnmarken  Besøkt 08. mars 2010